প্রকাশিত গবেষণা প্রতিবেদনের পর্যবেক্ষণে বলা হয়, গণশুনানি’র মাধ্যমে সেবাপ্রদানকারী ও সেবাগ্রহণকারীদের সংযুক্ত করার মাধ্যমে জনসাধারণেকে ক্ষমতায়িত করার সুযোগ সৃষ্টি হওয়ার পাশাপাশি দুর্নীতি প্রতিরোধ ও সুশাসনের ঘাটতিসমূহ দূর করার সুযোগ তৈরি হয়েছে। এছাড়া গণশুনানিতে উত্থাপিত অভিযোগ সমাধানকল্পে সংশ্লিষ্ট প্রতিষ্ঠানের পক্ষ থেকে প্রতিশ্রুতি মোতাবেক পদক্ষেপ গ্রহণের হারও উল্লেখযোগ্য। তবে অধিকাংশ অভিযোগকারী গবেষণার তথ্য সংগ্রহকালীন সময় পর্যন্ত কাঙ্খিত সমাধান পান নি। এর কারণ হিসেবে গণশুনানি পরবর্তী ফলোআপের ক্ষেত্রে ঘাটতির কথা উল্লেখ করা হয়। এছাড়া অনেক ক্ষেত্রে পুনরায় সেবা নিতে গিয়ে অভিযোগকারী অনিয়মের শিকার হয়েছেন। তাই শুনানি পরবর্তীতে অভিযোগকারীদের প্রতিশ্রুতি মোতাবেক সমাধান দেয়া হচ্ছে কিনা তার ফলোআপে ঘাটতির বিষয়টি গণশুনানির সাফল্যের ক্ষেত্রে একটি বড় চ্যালেঞ্জ। আবার শুনানির পর প্রায় সব প্রতিষ্ঠান সেবার মান উন্নয়নে ইতিবাচক প্রাতিষ্ঠানিক উদ্যোগ গ্রহণ করা সত্ত্বেও কর্মকর্তা ও কর্মচারীদের একাংশের মধ্যে সেবাপ্রদানে পেশাদারিত্বের ঘাটতিও লক্ষণীয়। এছাড়া গণশুনানি আয়োজনে দুদক ও আয়োজক প্রতিষ্ঠানের প্রাতিষ্ঠানিক সক্ষমতা, যেমন -জনবল, লজিস্টিকস ও অর্থবরাদ্দের ঘাটতি রয়েছে বলেও গবেষণার পর্যবেক্ষণে উঠে আসে।